

VLADA REPUBLIKE HRVATSKE

Zagreb, 31. listopada 2024.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ured za ljudska prava i prava nacionalnih manjina |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o donošenju Nacionalnog plana za suzbijanje trgovanja ljudima za razdoblje do 2030. godine i Akcijskog plana za provedbu Nacionalnog plana za suzbijanje trgovanja ljudima za razdoblje do 2030. godine, za razdoblje od 2024. do 2026. godine |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Prijedlog**

Na temelju članka 31. stavka 2. Zakona o Vladi Republike Hrvatske („Narodne novine“, br. 150/11., 119/14., 93/16., 116/1., 80/22. i 78/24.) i članka 12. stavka 2. Zakona o sustavu strateškog planiranja i upravljanja razvojem Republike Hrvatske („Narodne novine“, br. 123/17. i 151/22.), Vlada Republike Hrvatske je na sjednici održanoj \_\_\_\_\_\_\_\_\_\_\_\_\_\_\_2024. donijela

**O D L U K U**

**o donošenju Nacionalnog plana za suzbijanje trgovanja ljudima za razdoblje do 2030. godine i Akcijskog plana za provedbu Nacionalnog plana za suzbijanje trgovanja ljudima za razdoblje do 2030. godine, za razdoblje od 2024. do 2026. godine**

**I.**

Donosi se Nacionalni plan za suzbijanje trgovanja ljudima za razdoblje do 2030. godine i Akcijski plan za provedbu Nacionalnog plana za suzbijanje trgovanja ljudima za razdoblje do 2030. godine, za razdoblje od 2024. do 2026. godine, u tekstovima koje je dostavio Ured za ljudska prava i prava nacionalnih manjina aktom, KLASA: 004-1/24-11/2,   
URBROJ: 50450-01/01-24-31, od 17. rujna 2024.

**II.**

Zadužuje se Ured za ljudska prava i prava nacionalnih manjina da o donošenju ove Odluke izvijesti nadležna tijela, nositelje provedbe posebnih ciljeva iz Nacionalnog plana iz točke I. ove Odluke i mjera iz Akcijskog plana iz točke I. ove Odluke.

**III.**

Zadužuje se Ured za ljudska prava i prava nacionalnih manjina da Nacionalni plan i Akcijski plan iz točke I. ove Odluke objavi na svojim mrežnim stranicama.

**IV.**

Ova Odluka stupa na snagu danom donošenja, a objavit će se u „Narodnim novinama“.

KLASA:

URBROJ:

Zagreb,

PREDSJEDNIK

mr. sc. Andrej Plenković

**O B R A Z L O Ž E N J E**

Ured za ljudska prava i prava nacionalnih manjina pokrenuo je postupak izrade Nacionalnog plana za suzbijanje trgovanja ljudima za razdoblje od 2022. do 2027. i pratećeg Akcijskog plana za razdoblje od 2022. do 2024., na temelju Odluke o pokretanju postupka izrade Nacionalnog plana za suzbijanje trgovanja ljudima za razdoblje od 2022. do 2027., koju je Vlada Republike Hrvatske donijela na sjednici, održanoj 10. veljače 2022. (KLASA: 022-03/22-04/08,   
URBOJ: 50301-04/25-22-2)

Na temelju navedene Odluke, ravnatelj Ureda za ljudska prava i prava nacionalnih manjina donio je Odluku o osnivanju Radne skupine za izradu Nacrta nacionalnog plana za suzbijanje trgovanja ljudima za razdoblje od 2022. do 2027. i Nacrta akcijskog plana za provedbu Nacionalnog plana za suzbijanje trgovanja ljudima za razdoblje od 2022. do 2027., za razdoblje od 2022. do 2024. (u daljnjem tekstu: Akcijski plan), čime je i formalno započela izrada Nacionalnog plana za suzbijanje trgovanja ljudima za razdoblje od 2022. do 2027. (u daljnjem tekstu: Nacionalni plan).

S obzirom na to da je donošenje Nacionalnog plana i Akcijskog plana trajalo duže od predviđenog, na prijedlog koordinativnog tijela za sustav strateškog planiranja tj. Ministarstva regionalnoga razvoja i fondova Europske unije, uz suglasnost svih članova Radne skupine za izradu predmetnih akata promijenjeno je razdoblje strateških dokumenata.

Nacionalni plan za suzbijanje trgovanja ljudima za razdoblje do 2030. godine je srednjoročni akt strateškog planiranja ne temelju kojeg će se osigurati koordinirano djelovanje tijela državne uprave na području suzbijanja trgovanja ljudima, unaprijediti postojeće politike i podignuti razinu znanja i svijesti o trgovanju ljudima. Spomenuti Nacionalni plan usklađen je s Nacionalnom razvojnom strategijom Republike Hrvatske do 2030. godine te doprinosi Razvojnom smjeru 2.: Jačanje otpornosti na krize u okviru Strateškog cilja 5. „Zdrav, aktivan i kvalitetan život“.

Kako bi se osigurala provedba posebnih ciljeva iz spomenutog Nacionalnog plana, pripadajućim Akcijskim planom za razdoblje od 2024. do 2026. godine definirane su mjere koje će doprinijeti daljnjem razvoju sustava suzbijanja trgovanja ljudima, osnaživanju službenika uključenih u ovaj sustav, prepoznavanju i procesuiranju ovoga kaznenog djela i daljnje pružanje pomoći i zaštite žrtvama, kao i njihovo uključivanje u društvo.

Planirana sredstva, svih nositelja mjera, za provođenje Akcijskog plana za provedbu Nacionalnog plana za suzbijanje trgovanja ljudima za razdoblje od 2024. do 2026. godinu osigurana su u Državnom proračunu za 2024. godinu u iznosu od 262.170,00 eura, u projekcijama za 2025. u iznosu od 398.568,00 eura te u projekcijama za 2026. u iznosu od 396.371,00 eura, što ukupno čini 1.057.109,00 eura.